Malaysia Airlines-vliegtuig doen noodlanding‘n Vliegtuig van Malaysia Airlines, wat van Kuala Lumpur na Indië onderweg was, moes omdraai en ŉ noodlanding doen. Volgens die lugredery het een van die bande aan die regterkantste landingstelsel tydens opstyging gebars. “Die kaptein is deur lugverkeerbeheer ingelig dat oorblyfsels van die band op die aanloopbaan gevind is.” Vlug MH192 het Sondagaand omstreeks 22:09 van Kuala Lumpur na Bangalore, Indië vertrek. Die vliegtuig het omstreeks 1:56 Maandagoggend die noodlanding uitgevoer. Die lugdiens is onder die soeklig ná die verdwyning van vlug MH370 op 8 Maart met 239 mense aan boord. Geen wrakstukke van die vermiste vliegtuig is nog gevind nie.